Jana Rāga

**Jana Rāga** (pazīstama arī kā ***Yana Raaga***, dzimusi  Alūksnē, Latvijā) ir latviešu fotogrāfe. Viņas darbos bieži sastopami klusuma un smalkuma motīvi, kā arī cilvēka un apkārtējās vides mijiedarbības tēma. Viņa ir 2024. gada konkursa PX3 *State of the World* (Parīze) fināliste.

## Dzīvesgājums
Jana Rāga dzimusi un uzaugusi Alūksnē. Viņa ieguvusi izglītību vides un interjera dizainā.

## Karjera
Jana Rāga sāka fotografēt 2016. gadā, sākotnēji dokumentējot apkārtējo vidi Alūksnē. 2016. gadā reģionālajā laikrakstā "Malienas Ziņas" publicēts raksts par Janas Rāgas fotoprojektu "Vienas mazpilsētas logi", kurā viņa caur arhitektūras detaļām pēta pilsētas vidi un tās identitāti. Viņas agrīnie darbi koncentrējas uz dabu, laika plūdumu un gadalaiku pārejām Latvijas ainavā. Laika gaitā fotogrāfija kļuvusi par viņas galveno izteiksmes līdzekli. 2018. gadā laikrakstā "Malienas Ziņas" publicēta intervija ar Janu Rāgu par viņas dalību plenērā “Karosta — foto osta”, kur viņa dokumentējusi Liepājas Karostas vidi, pievēršoties izzūdošām detaļām.

Rāgas vizuālo valodu veido ikdienas vientulība, lēna novērošana un uztveres smalkums, kas raksturīgs gan ģeogrāfiskām, gan eksistenciālām robežām. Viņas darbos dominē introspektīva pieeja, minimālisms un emocionāla klātbūtne. Viņa bieži fiksē nepamanītus mirkļus, starpstāvokļus un marginālas klātbūtnes — radot tēlus, kas aicina uz lēnu skatīšanos un iekšēju rezonansi.

## Izstādes
Jana Rāga rīkojusi piecas personālizstādes Latvijā, tai skaitā lielāko 2020. gadā ar simts fotogrāfijām par Alūksni. Viņas darbi iekļauti vairākās starptautiskās grupu izstādēs.

2018. gadā Alūksnes novada bibliotēkā atklāta Janas Rāgas pirmā personālizstāde "Mēs redzam to, ko gribam just". 2019. gadā Alūksnes muzejā atklāta Janas Rāgas personālizstāde "Cits iesākums un atvērti horizonti". Tajā pašā gadā viņa piedalījās Liepājas grupas izstādē "Karosta — fotoosta", kas veidota kā kultūras rezidences programmas ietvaros un veltīta Karostas rajona interpretācijai fotogrāfijā. 2020. gadā viņas personālizstāde "Manai pilsētai 100. Starp mirkļiem un vietām vienā telpā" iekļauta Alūksnes pilsētas simtgades oficiālajā kultūras programmā. Tajā pašā gadā vairākas Jana Rāgas fotogrāfijas iekļautas grāmatā "Alūksnes ēku stāsti", ko izdeva Alūksnes muzejs ar Valsts kultūrkapitāla fonda atbalstu.

2022. gadā Mārkalnes tautas namā sadarbojoties ar vietējiem iedzīvotājiem un pašvaldības atbalstu atklāta Janas Rāgas personālizstāde "Ja es būtu ceļš". 2024. gadā šī izstāde eksponēta Alūksnes novada Kultūras centrā, bet 2025. gadā Stāmerienas pagasta bibliotēkā. 2023. gadā Māriņkalna Tautas namā rīkota izstāde un saruna ar Janu Rāgu — "Starp mirkļiem un vietām vienā telpā". Tajā pašā gadā viņas darbi bija iekļauti Vidzemes profesionālo mākslinieku kopizstādē "Zeme deg" Madonas Novadpētniecības un mākslas muzejā un grupas izstādē "Satikšanās" Alūksnes Kultūras centrā.

2024. gadā Jana Rāga piedalījās konkursā "Jāņa Gleizda balva fotogrāfijā", un viņas darbi iekļauti konkursa katalogā. 2024. gadā Rāga iekļauta *PX3 State of the World* finālistu sarakstā (kuratora atlase), par sēriju *Hearts Praying for Kidnapped*, kas parāda cilvēku solidaritāti, līdzcietību, sāpēm, iekšējo lūgšanu un cerību.

No 2025. gada 2. decembra līdz 2026. gada 31. janvārim Alūksnes Kultūras centrā notika Janas Rāgas fotoizstāde “200 metri virs jūras līmeņa”.

## Atsauces

## Ārējās saites
* Oficiālā tīmekļa vietne